Ёсць звесткі, што многія эмігранты з нашых мясцін у пачатку мінулага стагоддзя перанеслі “дрэвагліннае” будаўніцтва ў ЗША і Канаду. Як гэта заўсёды бывае: калі мы самі не скарыстаем уласныя напрацоўкі, то гэта зробяць іншыя. Так сталася і з гэтай мясцовай будаўнічай тэхналогіяй. У сучаснай нізкатэхналагічнай замежнай архітэктуры, з новымі падыходамі да ўмацавання сцен, адбыўся сапраўдны бум на жыллё з гліны і дрэва. З кожным годам у замежжы пашыраецца кола прыхільнікаў “дрэвагліннага” будаўніцтва, хуткімі тэмпамі растуць розныя інтэрнэт-супольнасці па дадзенаму пытанню. Сёлета ў Польшчы выйшла ў свет рэпрынтнае выданне кнігі Мікалая Невяровіча, што сведчыць пра актуальнасць “дрэвагліннага” будаўніцтва і ўвагу да яго з боку нашых суседзяў. Упэўнены, што прыйдзе час, калі мы таксама часткова вернемся да такога ўнікальнага будаўніцтва, прыгадаўшы, што традыцыя ўзвядзення пабудоў з гліны і дрэва мае ўласную багатую гісторыю і мясцовыя карані.